આ માણકીના વખાણ મહારાજે સાંભળ્યા ને સુરાખાચાર પાસે તપાસ કરાવી. ભેંસજાળના કાયાજી બાપુ સુરાખાચરના મિત્ર. કાયાજી મીણાપરના મનુભાને ઓળખતા તેથી અષાઢી સંવત્‌ ૧૮૬૮ શ્રાવણ સુદ સાતમને દિવસે સુરાખાચર અને કાયાજી મહારાજને લઈ મીણાપર ગયા. મહારાજ મનુભાના ફળીયામાં પ્રવેશ્યા કે માણકીને જુગ જૂની ઓળખાણ હોય તેમ હણહણતી આવકાર દેવા લાગી. માણીગર અને માણકીની ચાર આંખો એક થઈ અને એ અબોલ પ્રાણીની આંખમાંથી ટપટપ આસું ખર્યા.